La Fira i Festes de Sant Miquel 2019 projecta al món la tradició musical de Llíria
12 de setembre de 2019

L'alcalde de Llíria, Manolo Civera, ha presentat esta vesprada la programació de la Fira i Festes de Sant Miquel 2019. L'acte, celebrat al Reial Monestir de San Miguel, ha comptat també amb la presència del prior de la Germandat de Sant Miquel, Vicente Cerezo, el president de l'entitat religiosa, Amadeo Civera, així com membres de la corporació municipal i representants de la societat civil del municipi.

El primer edil ha destacat que “enguany volem convertir el Concert de les Bandes en un gran projector al món de la tradició musical de Llíria, com a candidata a ser reconeguda Ciutat Creativa de la Unesco”.

En este sentit, ha recordat que “no podríem entendre la programació de les nostres celebracions patronals sense els concerts de les nostres agrupacions musicals, entre els quals el festival conjunt que ens oferixen la Unió Musical i Primitiva, escenifica un dels moments més importants d'estos dies”.

“Este gran patrimoni musical amb el qual comptem constituix una de les senyes d'identitat de la nostra ciutat. I amb este bagatge cultural, esperem ser reconeguts com a Ciutat Creativa de la Unesco en la modalitat de Música”, ha afegit.

La potencialitat musical de Llíria es mostrarà en este concert que se celebrarà el dissabte 21 de setembre. En el transcurs d'este, l'Ajuntament entregarà a les dos societats la Medalla de la Ciutat.

Però a més d'este concert, el programa musical comptarà amb les actuacions del Cor de la Generalitat, l'Orquestra de Plectre “El Micalet”, l'Agrupació Musical Edetana Vicente Giménez”, i la Banda Musical UDP Llíria-Camp de Túria-Serrans, i l'espectacle fusió que reunirà en un mateix escenari a la Unió Musical amb el grup valencià Bajoqueta Rock.

La programació inclou també diversos actes culturals com l'exposició “Llíria (1900-1939) a través dels ulls de José Durán”, el lliurament de premis del certamen literari “Pasqual Enguídanos-George H. White” i també el de pintura ràpida “José Manaut”, o l'acte de commemoració, el mateix dia de la festivitat de Sant Miquel, de la declaració de l'església de la Sang com a Monument Nacional el 29 de setembre de 1919.

Activitats per a totes les edats

El programa festiu està pensat igualment per a totes les edats i oferix una discomòbil per als joves el 20 de setembre, la Nit dels Majors amb un gran espectacle el dia 22 en la plaça Major, o el teatre infantil “Oníricus” l'endemà.

Com sempre, la participació i la solidaritat estan presents en les festes de Sant Miquel. El diumenge 15, Llíria torna a acollir una prova del Circuit RunCáncer. Mentre que la recaptació de la Nit de Teatre es destinarà a projectes d'investigació sobre la malaltia de l'Alzhèimer. L'entrada benèfica és de 5 euros i els assistents podran vore la representació teatral “Los madrileños y sus apellidos” el dijous 26 de setembre.

Actes religiosos    

Els actes religiosos, organitzats per la Germandat de San Miguel, tancaran la programació festiva: la Baixà de la imatge de San Miguel des del seu monestir congregarà a multitud de veïns i visitants el 28 de setembre, mentre que la solemne processó al patró de la localitat tindrà lloc el dia 29.

“Amb esta riquesa artística única que tenim i la singularitat de les nostres tradicions, volem convidar a tot aquell que vulga vindre  a viure de prop de la Fira i Festes de Sant Miquel i disfrutar de tots els atractius que oferix Llíria durant estes jornades”, ha manifestat l'alcalde Manolo Civera.